**Siddis** betegner den stedegne dialekten og personer som identifiserer seg med å være fra Stavanger.

Den første gangen en kan vise at ordet er brukt, er i en avisartikkel fra 1927. Ordet skal ikke ha kommet i vanlig bruk før omkring 1950.

En er noenlunde samstemte om at ordet kommer fra det engelske «citizen» eller *borger*. I 1924 ble også ordet «Stavanger-Cittissen» brukt i samme betydning som ordet siddis. Reidar Kvammen skrev i 1949 at ordet kom fra det engelske «citizen». Trygve M Haldorsen fortalte i 1951 at ordet "sitizen" ble brukt av sjømenn fra Stavanger, da han var i USA i 1904. Karsten Skadberg i 1975, Reidar Frafjord i 2002, Arne Kvitrud i 2010 og Erling Sømme Kielland i 2015 mente likeledes at ordet kunne ha opphav i «citizen». Noen har også ment at ordet kommer fra «iddis», som var merkelappene på hermetikkbokser fra Stavanger.

Andreas Jacobsen (Ajax) karakteriserte en siddis som:

> 
> «Ein ekta siddis e den så e med å tjene Stavanger i gavne. Hvis någen ble høge på perå av det, fortjene di ikkje navne.»
> 
> 
> 

Avhengig av hvem som bruker det, kan definisjonen, og dermed hvem som er en «siddis» variere. Opprinnelig beskrev «siddis» en person fra Stavanger sentrum, eller området innenfor bygrensen fra før 1965. Den 1. januar 1965 ble tidligere Madla kommune og størstedelen av Hetland kommune slått sammen til en større Stavanger kommune. Etter hvert har ordet «siddis» blitt knyttet opp til folk som bor eller kommer fra hele Stavanger kommune. 

Ifølge Carl Bang er det seks krav til å kalle seg siddis:

> 
> * være født innenfor de gamle bygrensene for Stavanger fra 1965,
> * oppholdt seg i Stavanger det meste av livet,
> * finnes i alle samfunnslag,
> * mestre byens dialekt,
> * være usnobbet og liketil,
> * ha hjertelag.
> 
> 
> 

Ettersom Stavanger universitetssjukehus fødeavdeling ligger utenfor bygrensen fra 1965, vil en slik definisjon føre til at det etterhvert ikke er noen siddiser igjen, siden mennesker fra Stavanger ikke fødes i det som Bang definerer som Stavanger.

Se også
-------

* Siddishallen, en ishall i Stavanger
* Siddis Sportsklubb (også kjent som FC Show)

Referanser
----------

1. ↑  Erling Sømme Kielland: "Siddisen" kom fra USA, Stavanger Aftenblad, 9.1.2015. Første gang det er brukt skriftlig utenfor Stavanger er i Rasin Bjelland: Det hender litt i Stavanger og. Visergutten, 1934. Ordet siddis finnes også i noen versjoner av visa «Eg e fydde på Straen eg» fra våren 1933, men der er originalordet kompis byttet ut med siddis.
2. ↑  Finn Rømckes: Er du siddis? Stavanger Aftenblad, 20. juni 2002 – «Arkivert kopi». Arkivert fra originalen 27. september 2007. Besøkt 13. august 2008.
3. ↑  Reidar Frafjord: Om begrepet "Siddis"; Stavangeren, nr. 1 , Stavanger, 2002.
4. ↑  John Blåsenborg: Min barndoms Stavanger, Stavangeren, 28. juli 1924.
5. ↑  Erling Sømme Kielland: "Siddisen" kom fra USA, Stavanger Aftenblad, 9.1.2015.
6. ↑  Reidar Frafjord: Om begrepet "Siddis"; Stavangeren, nr. 1 , Stavanger, 2002.
7. ↑  Erling Sømme Kielland: "Siddisen" kom fra USA, Stavanger Aftenblad, 9.1.2015.
8. ↑  Reidar Frafjord: Om begrepet "Siddis"; Stavangeren, nr. 1 , Stavanger, 2002.
9. ↑  Reidar Frafjord: Om begrepet "Siddis", Stavangeren, nr 1, 2002.
10. ↑  Kari Aasberg (30. november 2005). «Er du ekte siddis?». Rogalands Avis. Besøkt 4. oktober 2010. [*død lenke*]